Re bonye fa ngwaga ono go ne ga lowa go gaisa jaaka ka ditlhopho tsa dingwaga tse di fetileng. Jaaka re bonye, ntwa e ne e sale e simologile ka Motlotlo wa rona le ene o ne o remeletse thata mo kgannyeng ya Paradaise ya mo lefatsheng e Modimo a ikaeletseng go e direla batho ba ba nang le tshekamelo e e siameng. Le fa gone a ne a sa kgatlhegele kgang eno thata, o ne a re itsise gore o ne a kgatlhegela kgang nngwe e e amanang le eno. Kgosi e ne e amegile thata ka kgang ya go tokafatsa maemo a botshelo a bahumanegi le batho ba ba sa rutegang. O ne a sa rate ditiro tsa bontsi jwa barongwa ba Labokeresete, ba go neng go bonala gore ba amegile fela ka go nna le maloko a mantsi mo kerekeng e seng ka go ruta batho. Le fa go ntse jalo, kgosi e ne e tlwaelane le tiro ya babulatsela ba se kae, mme e ne ya re akgolela tiro ya rona ya go ruta batho Baebele, segolobogolo ka go bo re ne re iketleeleditse go e dira kwantle ga go batla go duelwa kana go direlwa dilo dingwe.